18 beseer in Oos-Rand-ongelukAltesaam 18 mense is Sondagoggend in ’n ongeluk in Kempton Park beseer. (Foto: ER24) Altesaam 18 mense is Sondagoggend beseer toe vier voertuie in ’n botsing by die Zuurfonteinweg- en Oranjerivierrylaan-aansluiting in Kempton Park betrokke was. Vyf mense, onder wie ’n kind, het kritieke beserings opgedoen. Russel Meiring, woordvoerder vir ER24, sê met paramedici se aankoms op die toneel om 08:00 het ’n vragmotor, ’n taxi, ’n ligte motor en ’n motorfiets in die middel van die oorgang gestaan. “Verskeie mense was om die voertuie rondgeslinger. Paramedici het die pasiënte ondersoek en gevind dat vyf mense, onder wie ’n kind, in ’n kritieke toestand was, terwyl 13 ander ligte tot matige beserings opgedoen het,” het Meiring gesê. Pasiënte met kritieke beserings is op die toneel van gevorderde lewensondersteuning voorsien. Die kind en ’n vrou is met ’n helikopter na ’n private hospitaal vervoer, terwyl die ander met ambulanse na hospitale geneem is. Dit is nie duidelik wat tot die ongeluk gelei het nie. Die polisie was ook op die toneel.